SPRÁVA KOMISIE Trinásta správa o praktických prípravách na budúce rozšírenie eurozóny /* COM/2013/0855 final - 2013/ () */





SPRÁVA KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Trinásta správa o praktických prípravách na budúce rozšírenie eurozóny 1. Úvod Rada 9. júla 2013 rozhodla, že Lotyšsko spĺňa potrebné podmienky na prijatie eura[1]. Lotyšsko prijme euro 1. januára 2014 (ďalej len „deň prechodu na euro“), čím sa celkový počet členských štátov, ktoré prijali euro, zvýši na osemnásť. Výmenný kurz medzi lotyšským latom a eurom bol neodvolateľne stanovený na 0,702804 lotyšského latu za 1 euro[2]. Praktické prípravy na prechod na euro vstúpili do záverečnej fázy. Eurobankovky a euromince získajú štatút zákonného platidla v deň prijatia eura (tzv. scenár prechodu metódou „veľkého tresku“). V nadväznosti na prvú správu Komisie, ktorá sa zaoberá praktickými prípravami Lotyšska na zavedenie eura[3], sa v tejto správe posudzuje ďalší pokrok, ktorý sa dosiahol do konca októbra 2013. Rozoberajú sa v nej najmä prípravy na zavedenie eurovej hotovosti, opatrenia zavedené na ochranu spotrebiteľov v období prechodu na euro, ako napríklad kampaň „Spoločnosť čestne zavádzajúca euro“, a komunikačná kampaň. Pracovný dokument útvarov Komisie pripojený k tejto správe obsahuje podrobné informácie o prípravách na zavedenie eura vo zvyšných členských štátoch, ktoré ešte neprijali jednotnú menu a ktoré nemajú k dispozícii zákonnú možnosť rozhodnúť o jeho nezavedení. 2. Súčasný stav príprav na prechod na euro v Lotyšsku Lotyšské orgány a zainteresované strany dosiahli od uverejnenia poslednej správy Komisie celkovo významný pokrok, pokiaľ ide o bezproblémový a úspešný prechod na euro. 2.1. Organizácia prechodu na euro, prispôsobenie právneho systému a prípravy verejného sektora Vnútroštátny plán prechodu Lotyšska na euro z 19. septembra 2012 bol naposledy aktualizovaný 4. apríla 2013. Ďalší pokrok, pokiaľ ide o prispôsobenie právneho systému pre euro, sa dosiahol 19. septembra 2013, keď lotyšský parlament Saeima prijal 113 zmien právnych predpisov. Zmeny vládnych nariadení a obecných nariadení ešte prebiehajú. Konverzia IT systémov prebieha podľa plánu. Zriadený bol register IT rizík so zoznamom kľúčových IT systémov verejnej správy. 2.2. Prípravy na prechod na hotovostné euro Na prechod na euro je potrebných 400 miliónov euromincí s lotyšskými národnými stranami a 110 miliónov eurobankoviek rôznych nominálnych hodnôt. Razenie mincí v mincovni Staatliche Münzen Baden-Württemberg (Stuttgart, Nemecko) sa začalo v júli 2013. Eurobankovky zapožičala Deutsche Bundesbank. Predzásobenie úverových inštitúcií sa má začať 1. novembra 2013. Bežné druhotné predzásobenie veľkých klientov komerčných bánk sa začne 10. decembra 2013, menším firemným klientom využívajúcich zjednodušené druhotné predzásobenie bude eurová hotovosť dodávaná od 27. decembra 2013. Poštám eurovú hotovosť dodá prostredníctvom druhotného predzásobenia Citadele Bank. Presné množstvá potrebné na účely predzásobenia a druhotného predzásobenia zatiaľ nie sú k dispozícii, pretože banky môžu podávať žiadosti do 1. novembra 2013. Odhaduje sa, že na predzásobenie a druhotné predzásobenie bude potrebných približne 25 miliónov eurobankoviek a približne 192 miliónov euromincí s rôznymi nominálnymi hodnotami. Od 10. decembra 2013 bude pre širokú verejnosť k dispozícii 800 000 štartovacích balíčkov na 339 pobočkách komerčných bánk, 302 poštách a pobočkách banky Latvijas Banka (Národná banka Lotyšska). Každý štartovací balíček zabalený v plastových vreckách bude obsahovať zmes lotyšských euromincí všetkých nominálnych hodnôt (hodnota balíčka: 14,23 EUR). Predbežný dopyt po štartovacích balíčkoch je už vysoký (objednaných bolo približne 720 000 štartovacích balíčkov). Na zabezpečenie dostatočnej distribúcie pre domácnosti a na zabránenie hromadeniu zásob sa bude predávať maximálne 5 štartovacích balíčkov na osobu. Okrem toho od 10. decembra 2013 bude k dispozícii 70 000 špeciálnych balíčkov mincí pre maloobchodníkov (každý bude obsahovať 200 EUR). Vzhľadom na to, že 200 EUR je pomerne vysoká suma pre menšie podniky v Lotyšsku, je možné, že malí maloobchodníci si zadovážia potrebnú eurovú hotovosť na deň prechodu na euro zakúpením „bežných“ štartovacích balíčkov. Z tohto dôvodu by Národná banka Lotyšska mala dopyt po štartovacích balíčkoch starostlivo sledovať. Zahraniční zberatelia a spoločnosti predávajúce mince môžu kupovať zvyšné štartovacie balíčky a lotyšské euromince až po 1. januári 2014. Pre zberateľov budú vyrobené špeciálne sady euromincí – 30 000 sád mincí kvality BU (brilliant uncirculated) a 5 000 sád kvality proof, t. j. s mincami, v prípade ktorých sa použil špeciálny proces razenia. Dátum vydania obidvoch sád bude 1. január 2014. V súvislosti so zvýšeným bezpečnostným rizikom bol vypracovaný bezpečnostný akčný plán, ktorý obsahuje opatrenia na zvýšenie bezpečnosti prepravy hotovosti zo strany sektora zabezpečujúceho prepravu hotovosti počas procesu prechodu na euro. Pripravený bol osobitný akčný plán pre prípad zlých poveternostných podmienok. Hotovosť v latoch v obehu sa od začiatku roka znížila, čísla sú však ešte stále vysoké. Hodnota bankoviek a mincí v latoch, ktoré majú byť stiahnuté, bola 30. septembra 2013 vo výške 971 mil. LVL. Demonetizácia mincí v latoch začala 5. septembra 2013. Na účely zníženia hotovosti v latoch pred dňom prechodu na euro niektoré banky od októbra 2013 ponúkajú svojim klientom možnosť bezplatne uložiť mince v latoch na sporiace účty. Okrem toho Národná banka Lotyšska ponúka neobmedzenú a bezplatnú výmenu mincí v latoch na bankovky v latoch. Komerčné banky posilnili propagáciu bezhotovostných platieb určenú klientom. K tejto iniciatíve sa pripojili veľkí potravinárski maloobchodníci. Na účely zníženia počtu bankoviek v latoch s vysokou nominálnou hodnotou v obehu ku dňu prechodu na euro, spoločnosti a podniky zabezpečujúce prepravu peňažnej hotovosti boli vyzvané, aby upustili od objednávania bankoviek s vysokými nominálnymi hodnotami. Vzhľadom na dôležitosť hotovosti ako platobného prostriedku a ako uchovávateľa hodnoty v Lotyšsku je obzvlášť dôležité, aby tieto opatrenia v zostávajúcich týždňoch pokračovali a zintenzívnili sa všade, kde je to možné. Počas prechodu na euro komerčné banky a pošty budú musieť pracovať s mimoriadne vysokými sumami hotovosti. Na účely zjednodušenia logistiky sťahovania mincí v latoch z obehu sa pre spoločnosti zabezpečujúce prepravu hotovosti a obchodné banky zabezpečia štandardné mobilné kontajnery, ktoré sa použijú na zhromažďovanie, uskladnenie a prepravu mincí. Odo dňa prechodu na euro bude Lotyšská národná banka počas neobmedzeného časového obdobia a bezplatne vymieňať neobmedzené množstvá latov na euro. Pobočky Národnej banky Lotyšska budú 1. januára 2014 otvorené, aby si široká verejnosť mohla vymeniť hotovosť. Lotyšský bankový sektor tvorí 25 bánk a 371 pobočiek týchto bánk, z toho hotovostné služby poskytuje 19 bánk s 321 pobočkami. Komerčné banky budú bezplatne poskytovať neobmedzené služby výmeny hotovosti po dobu šiestich mesiacov po dni prechodu na euro. Na uľahčenie tohto procesu niektoré banky predĺžia v posledných týždňoch roka pracovnú dobu. Štyri najväčšie banky (149 pobočiek) budú otvorené 30. decembra 2013, ktorý je v Lotyšsku dňom pracovného pokoja. Všetkých 96 pobočiek dvoch najväčších bánk bude otvorených v skrátený pracovný deň 31. decembra 2013. 22 pobočiek troch najväčších bánk bude 1. januára 2014 popoludní otvorených. Niektoré banky posilnia počet pracovníkov na pobočkách (jeden až dvaja bankoví pracovníci na pobočku) pre hotovostné operácie počas obdobia duálneho obehu (prvé dva týždne v januári 2014). Maloobchodníkom a iným obchodným klientom sa budú aktívne poskytovať služby výberu hotovosti. Počítacie a skladovacie zariadenia na pobočkách sa v súčasnosti upravujú. Bankomaty (ATM) budú zásobované eurovou hotovosťou hlavne v posledných dňoch decembra 2013. V priebehu prvých 30 minút 1. januára 2014 bude eurobankovky distribuovať 99,8 % z 1 061 bankomatov v Lotyšsku. Bankomaty, ktoré nebude možné včas upraviť, by sa mali vyradiť z prevádzky. Bankomaty budú zásobované predovšetkým bankovkami s nominálnou hodnotou 10, 20 a 50 EUR. Bankovky s nominálnou hodnotou 5 EUR budú od 1. januára 2014 k dispozícii v 242 bankomatoch a v 460 ďalších bankomatoch od 15. januára 2014. Osvedčilo sa používanie hlavne nízkych nominálnych hodnôt bankoviek v bankomatoch, čím sa zabráni riziku, že sa maloobchodníkom rýchlo minú peňažné prostriedky na vydávanie. Bankám sa tiež odporúča v ďalších týždňoch po dni prechodu na euro nevyplácať pri prepážkach bankovky s vysokou nominálnou hodnotou. Terminály POS sa 1. januára 2014 okamžite prepnú na euro. Klientom bánk sa odporúča, aby častejšie využívali elektronické platby, a to najmä v prvých dňoch po dni prechodu na euro. S jednotnou oblasťou platieb v eurách (SEPA) je v súlade už 99,3 % terminálov POS. Úpravy IT systémov bánk prebiehajú, záverečné testovanie je naplánované na koniec novembra/začiatok decembra 2013. Od konca septembra 2013 Národná banka Lotyšska spolu s Federáciou zamestnávateľov Lotyšska ponúka všeobecné školenia o eurovej hotovosti pre pracovníkov s hotovosťou a účtovníkov, ako aj školenia zamerané konkrétne na bezpečnostné prvky. Na týchto školeniach, ktoré sa majú uskutočniť v 26 mestách vo všetkých regiónoch do konca novembra 2013, sa zúčastňujú najmä maloobchodníci a zamestnanci pôšt („školenie školiteľov“). Zamestnanci bánk absolvovali špeciálne školenie u svojich zamestnávateľov o všeobecných zásadách zavedenia eura a jeho dôsledkoch na bankové služby, ako aj o dostupnosti bankových služieb okolo dňa zavedenia eura. Na zlepšenie prístupu k službám výmeny hotovosti, najmä vo vidieckych oblastiach, Latvijas Pasts (Lotyšská pošta) bude zohrávať aktívnu úlohu pri prechode na hotovostné euro. Miesta výmeny hotovosti budú k dispozícii širokej verejnosti na 302 poštách po dobu troch mesiacov odo dňa prechodu na euro (s možnosťou predĺženia až o ďalšie tri mesiace). Pošty 1. januára 2014 nebudú otvorené, ale na rozdiel od bežnej praxe budú otvorené v sobotu (4. januára 2014). Prípravy na prechod na hotovostné euro značne pokročili. Predbežný dopyt po štartovacích balíčkoch je už vysoký a Národná banka Lotyšska by ho mala starostlivo monitorovať. Vzhľadom na význam hotovosti ako platobného prostriedku a ako uchovávateľa hodnoty v Lotyšsku, je obzvlášť dôležité, aby opatrenia na znižovanie hotovosti v latoch v obehu pokračovali a zintenzívnili sa ku dňu prechodu na euro všade, kde je to možné. Banky by mali zvážiť možnosť ponúknuť bezplatnú výmenu mincí v latoch na bankovky v latoch. Je veľmi pozitívne, že v priebehu prvých 30 minút 1. januára 2014 bude distribuovať eurobankovky 99,8 % z bankomatov. Bankomaty, ktoré nebude možné včas upraviť, by sa mali vyradiť z prevádzky. Osvedčilo sa používanie hlavne nižších nominálnych hodnôt bankoviek v bankomatoch vzhľadom na povinnosť maloobchodníkov vydávať výhradne eurá odo dňa prechodu na euro. Banky a pošty by tiež nemali pri priehradkách distribuovať bankovky vyšších nominálnych hodnôt v týždňoch pred a po dni prechodu na euro. Banky a Lotyšská pošta by sa mali starostlivo pripraviť na značné dodatočné pracovné zaťaženie a na oveľa väčší počet zákazníkov v prvých dňoch mesiaca januára 2014. 2.3. Zabránenie praktikám zneužívania trhu a nesprávnemu vnímaniu vývoja cien občanmi Verejná mienka v Lotyšsku je znepokojená možným vplyvom prechodu na euro na ceny (pozri ďalej oddiel 3). Z tohto dôvodu je obzvlášť dôležité, aby lotyšské orgány prijali všetky potrebné opatrenia na zabránenie nekalým praktikám a na rozptýlenie nesprávneho vnímania vývoja cien. Od januára 2013 spoločnosť „Aptauju centrs“ monitoruje ceny 120 často kupovaných výrobkov a služieb na najobľúbenejších predajných miestach v siedmich najväčších mestách Lotyšska. Medzi monitorované služby patria služby, v prípade ktorých je na základe skúseností z predchádzajúcich prechodov na euro najpravdepodobnejšie, že ich ovplyvní zvýšenie cien súvisiace s prechodom, ako napr. kadernícke, reštauračné a kaviarenské služby a autoopravárenské služby. Výsledky monitorovania sa pravidelne uverejňujú na webovej stránke ministerstva hospodárstva a na webovej stránke pre prechod na euro. Ukazuje sa, že ceny sú celkovo stabilné. Od marca do konca septembra 2013 sa priemerné ceny nezmenili v prípade 86,53 % produktov/služieb, zatiaľ čo ceny 7,16 % produktov/služieb klesli a zvýšenie cien bolo zistené v 6,51 % monitorovaných cien. Povinné duálne zobrazovanie cien v lotyšských latoch a v eurách sa začalo 1. októbra 2013 a potrvá do 30. júna 2014. Odporúča sa prostredníctvom regulačných opatrení zabezpečiť, aby sa duálne zobrazovanie cien ukončilo do 1. januára 2015 a aby tento dátum ukončenia bol verejnosti jasne oznámený, aby mohla vhodne využiť obdobie duálneho zobrazovania cien a osvojiť si nové cenové relácie. Občania si budú vďaka tomu vedieť ľahšie úplne zvyknúť na novú menu. Kampaň „Spoločnosť čestne zavádzajúca euro“ v rámci, ktorej sa podniky (napr. maloobchodníci, finančné inštitúcie, internetové obchody) vyzývajú, aby sa zaviazali k tomu, že nezneužijú prechod na euro vo vlastný prospech, že budú rešpektovať pravidlá prechodu na euro a poskytnú svojim klientom potrebnú pomoc, bola spustená 12. júla 2013. Kampaň sa koná sa pod vedením lotyšského ministerstva hospodárstva a podporuje ju okrem iného osem obchodných organizácií vrátane lotyšskej obchodnej komory a Zväzu zamestnávateľov Lotyšska. Účastníci kampane sú oprávnení používať logo „Spoločnosť čestne zavádzajúca euro“, ktoré preukazuje ich účasť na kampani, a sú uvedení na „bielom zozname“, ktorý bude k dispozícii na webovej stránke projektu eura. Ku koncu októbra 2013 sa ku kampani „Spoločnosť čestne zavádzajúca euro“ pripojilo približne 1 100 spoločností (viac než 9 500 predajných miest), ktoré predávajú zákazníkom tovar alebo služby. K účastníkom patrí päť najväčších maloobchodných reťazcov. Táto miera účasti nie je uspokojivá a stále zďaleka nedosahuje pomerne nízky cieľ predpokladaný lotyšskými orgánmi (miera účasti minimálne 70 % maloobchodníkov, veľkoobchodných spoločností a poskytovateľov služieb do 1. januára 2014, t. j. asi 10 000 spoločností alebo 30 000 predajných miest). Lotyšské orgány plánujú počas zostávajúcich týždňov do dňa prechodu na euro výrazne posilniť špeciálne zameranú mediálnu kampaň a informačné aktivity, ktoré zahŕňajú rozhlas, tlačové médiá, internetovú propagáciu, sociálne média a televízne spoty. Pozitívne je, že lotyšská obchodná komora je aktívnym partnerom, ktorý odporúča svojim členom účasť na kampani „Spoločnosť čestne zavádzajúca euro“. Dosiahnutie maximálneho množstva účastníkov si pred 1. januárom 2014 bude vyžadovať plné nasadenie všetkých zainteresovaných strán. Malo by sa zvážiť aktívne využitie špeciálne vyškolených dobrovoľníkov, ktorí by propagovali účasť na kampani osobnými návštevami v obchodoch. Dodržiavanie požiadaviek týkajúcich sa uvádzania cien a prevodu (napr. pravidlá zaokrúhľovania) počas obdobia duálneho zobrazovania cien a uplatňovanie Memoranda „spoločnosti čestne zavádzajúcej euro“ monitoruje Centrum ochrany práv spotrebiteľa v spolupráci s mimovládnymi organizáciami na ochranu práv spotrebiteľa, štátnou potravinovou a veterinárnou službou a daňovým úradom. Intenzívne kontroly sa začali 1. októbra 2013. Na základe prvej správy Komisie, ktorá sa zaoberá praktickými prípravami Lotyšska na zavedenie eura, sa celkový počet zapojených inšpektorov výrazne zvýšil (v súčasnosti 346 inšpektorov). Väčšina inšpektorov má sídlo v Rige. Inšpektori zo spotrebiteľských mimovládnych organizácií majú sídlo v 20 mestách vo všetkých lotyšských regiónoch. V októbri 2013 sa uskutočnilo 5 570 kontrol (celkový počet plánovaných kontrol: 36 000). Centrum ochrany práv spotrebiteľa a Asociácia na ochranu záujmov spotrebiteľov uskutočnili 3 746 kontrol a zistili porušenia na 1 681 predajných miestach, v prípade ktorých vo väčšine prípadov (1 082 predajných miest) išlo o nesprávny prepočet ceny na euro. V 411 prípadoch ceny vôbec neboli uvedené v eurách. Ku koncu októbra sa odstránili porušenia na 1 306 predajných miestach, pričom na 803 predajných miestach sa odstránili na mieste za prítomnosti inšpektora centra. V prípade opakovaných alebo závažných porušení možno uložiť pokutu až do výšky 500 LVL (711,44 EUR). Doteraz Centrum ochrany práv spotrebiteľa začalo administratívne konanie v piatich prípadoch. Štátna potravinárska a veterinárna služba vykonala 1 745 kontrol cien (porušenia boli zistené na 129 predajných miestach a štátna daňová správa vykonala 79 kontrol (porušenia sa zistili na siedmich predajných miestach). Pokiaľ ide o uplatňovanie Memoranda „Spoločnosti čestne zavádzajúcej euro“, podniky, ktoré neodstránia porušenia zistené inšpektormi, opakovane konajú v rozpore s požiadavkami alebo memorandom a/alebo používajú nekalé obchodné praktiky v súvislosti s uvádzaním cien, sú uvedené na verejne dostupnom „čiernom zozname“. Spoločnosť uvedená na „čiernom zozname“ už nebude môcť byť zahrnutá do „bieleho zoznamu“ a stratí právo používať logo kampane „Spoločnosť čestne zavádzajúca euro“. Odporúča sa pozorne monitorovať v nasledujúcich mesiacoch počet a typ porušení, aby bolo možné primerane reagovať vrátane v prípade potreby zvýšenia množstva informácií o realizácii duálneho zobrazovania alebo prepočtu cien. Okrem toho vzhľadom na situáciu, pokiaľ ide o verejnú mienku (pozri ďalej oddiel 3), rýchla reakcia zo strany orgánov bude kľúčovým faktorom na upokojenie občanov. Od 1. októbra 2013 spotrebitelia môžu Centru ochrany práv spotrebiteľa predkladať sťažnosti týkajúce sa porušenia pravidiel uvádzania cien prostredníctvom osobitnej telefónnej linky pre sťažnosti, všeobecnej informačnej horúcej linky, e-mailami a listami. Centrum v októbri dostalo 180 sťažností spotrebiteľov, z ktorých 103 sa týkalo zvýšenia cien, 31 sťažností sa týkalo nesprávneho prepočtu ceny a 37 sťažností sa týkalo chýbajúceho uvedenia cien v eurách. Centrum ochrany práv spotrebiteľa alebo spolupracujúce mimovládne organizácie preverujú sťažnosti maximálne do 48 hodín po podaní sťažnosti. Sťažnosti na prípadné zvýšenie cien v eurách posudzuje lotyšská rada pre hospodársku súťaž. Pozitívne je, že počet inšpektorov zapojených do monitorovania duálneho zobrazovania cien a realizácie projektu Memorandum „spoločnosti čestne zavádzajúcej euro“ sa výrazne zvýšil. Zásadná je rýchla reakcia v prípade, keď podniky neplnia požiadavky na zobrazenie a prepočet cien (napr. pravidlá zaokrúhľovania) alebo neuplatňujú riadne Memorandum „spoločnosti čestne zavádzajúcej euro“. Malo by sa zabezpečiť posilnenie kontrol od 1. januára 2014. Účasť na kampani „Spoločnosť čestne zavádzajúca euro“ je potrebné výrazne zlepšiť. Dosiahnutie maximálneho množstva účastníkov si bude pred 1. januárom 2014 vyžadovať plné nasadenie všetkých zainteresovaných strán. Malo by sa zvážiť využitie špeciálne vyškolených dobrovoľníkov, ktorí by propagovali účasť na kampani. K tomu by mali patriť aj spotrebiteľské mimovládne organizácie, ktoré už monitorujú správne vykonávanie duálneho zobrazovania cien, ktoré by mohli pri tejto príležitosti podporiť kampaň „Spoločnosť čestne zavádzajúca euro“. Na kampani by sa malo zúčastniť aj všetkých 119 miestnych orgánov. Odporúča sa prostredníctvom regulačných opatrení zabezpečiť, aby duálne zobrazovanie cien skončilo do 1. januára 2015 a zaistiť, aby tento dátum ukončenia bol verejnosti jasne oznámený, aby mohla vhodne využiť obdobie duálneho zobrazovania cien a osvojiť si nové cenové relácie. Občania si budú vďaka tomu vedieť ľahšie zvyknúť úplne na novú menu. 2.4. Prípravy na prechod na euro vo vidieckych oblastiach a prípravy spoločností So zreteľom na platobné návyky Lotyšov, ktorí uprednostňujú hotovostné platby, bude pre bezproblémový prechod na euro rozhodujúce dôkladné plánovanie a príprava postupov prechodu na euro vo vidieckych oblastiach. Pokrytie odľahlých oblastí miestami poskytujúcimi hotovosť (pošty, pobočky bánk a bankomaty) sa mapuje, aby sa zabezpečilo, že zariadenia na výmenu latu na euro a sťahovanie končiacich peňažných prostriedkov z obehu budú zavedené vo všetkých oblastiach. Okrem toho na zjednodušenie monitorovania napredovania na obecnej úrovni bol vytvorený kontrolný zoznam opatrení týkajúcich sa prechodu na euro. V novembri 2013 sa budú realizovať cielené komunikačné opatrenia pre občanov a podniky vo vidieckych oblastiach vrátane zraniteľných skupín, menšín a rusky hovoriacich komunít. Lotyšské orgány usporiadali v roku 2013 viac než 160 školení na zavedenie eura vrátane regionálnych fór a odborných seminárov (pozri ďalej oddiel 3). Tieto opatrenia by mali byť prospešné pri prechode na euro, keďže miestne orgány okrem médií a internetu v odľahlých oblastiach často slúžia ako jediný poskytovateľ informácií. Počas záverečnej fázy prechodu by sa úplné vykonávanie opatrení uvedených v kontrolnom zozname malo priebežne monitorovať. Účasť Lotyšskej pošty na prechode na euro (pozri vyššie oddiel 2.2.) výrazne prispela k zlepšeniu ponuky služieb výmeny hotovosti vo vidieckych oblastiach. Prebiehajú školenia pre zamestnancov pôšt a kuriérov (takmer všetci zamestnanci v priamom kontakte s klientmi), ktoré okrem iného zahŕňajú spracovanie hotovosti a bezpečnostné prvky, ktoré sa začali 1. októbra 2013. V prvých týždňoch po dni prechodu na euro podporí pracovníkov pošty 50 ďalších zamestnancov. V súvislosti so zavedením eura boli posilnené bezpečnostné opatrenia, skladovacie a počítacie zariadenia. Lotyšská pošta napokon pripravila aj špecializované komunikačné opatrenia týkajúce sa prechodu na euro. Maloobchodníci zohrávajú dôležitú úlohu v prechode na euro, keďže ich zákazníci zvyknú využívajú ako „minibanky“ na výmenu národnej hotovosti za euro (najmä ak nie sú v blízkosti žiadne pobočky bánk). Väčšina lotyšských maloobchodníkov vrátane reťazcov supermarketov sa začala pripravovať na prechod na euro až po rozhodnutí Rady z 9. júla 2013. V súvislosti so zvýšenou potrebou hotovosti (pozri vyššie oddiel 2.2.) ku kritickým aspektom v prípade maloobchodníkov patrí dodržiavanie duálneho zobrazovania cien a účasť na kampani „Spoločnosť čestne zavádzajúca euro“ (pozri vyššie bod 2.3.), školenia zamestnancov, úprava zariadení na skladovanie hotovosti a bezpečnostné opatrenia a otázky súvisiace s IT. Ukazuje sa, že prípravy veľkých maloobchodných predajcov potravín pokročili. Ku koncu októbra 2013 väčšina z nich odhadla svoje potreby hotovosti na druhotné predzásobenie a uzavrela dohody s bankami o druhotnom predzásobení. Hlavní pokladníci z každého obchodného strediska sa zúčastnia v novembri 2013 na školeniach, ktoré ponúka Národná banka Lotyšska (pozri vyššie oddiel 2.2.), a potom budú interne školiť svojich kolegov. Školenie bude zahŕňať praktickú prípravu týkajúcu sa spracovania hotovosti v dvoch menách. IT systémy boli skontrolované a sú schopné zvládnuť platby v eurách aj lotyšských latoch vrátane zmiešaných platieb. Detektory falšovaných bankoviek budú nainštalované všade tam, kde sa to bude považovať za potrebné. Verejné obstarávania v súvislosti so zvýšenými bezpečnostnými opatreniami a rokovania so spoločnosťami zabezpečujúcimi prepravu hotovosti sa začali koncom októbra 2013. S cieľom znížiť tlak na pokladníkov a obmedziť čakacie doby pri pokladniciach sa odporúča prijať ďalšie opatrenia, ako napr. používanie samostatných schránok na hotovosť v latoch, aby sa dala priamo a ľahko „stiahnuť z obehu“, otvorenie informačných pultov vo veľkých maloobchodných predajniach, aby odpovedali na otázky zákazníkov, a najímanie dočasných zamestnancov na balenie výrobkov. Napriek dobrej úrovni dostupných informácií o praktických podrobnostiach prechodu na euro vo vidieckych oblastiach malé obchody s potravinami (ktoré majú v Lotyšsku 30 % podiel na trhu) sú, ako sa ukazuje, ešte stále v menšej miere pripravené na prechod na euro a obávajú sa problémov a nákladov, ktoré sa s tým spájajú, najmä počas obdobia duálneho obehu. Vzhľadom na osobitný význam malých predajcov vo vidieckych oblastiach, sa odporúča, aby sa tieto obavy riešili na miestnej úrovni a aby sa ku koncu roka posilnili opatrenia na zvýšenie informovanosti. Prípravy podnikov najmä vo vidieckych oblastiach by sa mali pravidelne monitorovať a mala by sa zlepšiť informovanosť o praktických podrobnostiach prechodu na euro. Osobitná pozornosť by sa mala venovať poskytovaniu informácií o prechode na euro starším osobám so zdravotnými problémami, pre ktoré nemôžu opustiť svoj domov. Tieto osoby tiež môžu potrebovať pomoc s výmenou svojej hotovosti v latoch. Sociálni pracovníci by mali byť vyškolení tak, aby vedeli odpovedať na základné otázky týkajúce sa prechodu na euro. 3. Komunikačné aktivity a verejná mienka Po rozhodnutí Rady z 9. júla 2013 lotyšské orgány začali fázu intenzívnej realizácie komunikačných aktivít súvisiacich s prechodom na euro. Komunikačná kampaň koordinovaná ministerstvom financií zahŕňa zmes komunikačných nástrojov a inštrumentov (informácie posielané priamo do domácností (direct mailing), semináre a školenia, sociálne médiá, televízna a tlačová kampaň) a je zameraná na rôzne skupiny (napr. široká verejnosť, školáci, zraniteľné skupiny, podniky). Doplnkové komunikačné aktivity realizuje štátne kancelárstvo, ministerstvo hospodárstva, Národná banka Lotyšska, ministerstvo vzdelávania a vedy, ministerstva školstva, lotyšská asociácia komerčných bánk a ďalšie verejné a súkromné inštitúcie. Ministerstvo hospodárstva v úzkej spolupráci s ministerstvom financií realizuje kampaň „Spoločnosť čestne zavádzajúca euro“ zameranú na obavu, že zavedenie eura povedie k zvýšeniu cien. Masmediálna kampaň sa začala v septembri 2013 rôznymi televíznymi spotmi zameranými na emocionálne hľadisko pri zapájaní verejnosti a vysvetľovanie praktických aspektov procesu prechodu na euro. Kampaň dopĺňa propagácia v tlači, rozhlase, online a vo vonkajšom prostredí. V procese výberu médií sa osobitná pozornosť venuje osloveniu zraniteľných skupín vo vzdialených oblastiach a rusky hovoriacej populácie. Kampaň „Spoločnosť čestne zavádzajúca euro“ je organizovaná v dvoch vlnách: prvá fáza sa začína v septembri televíznymi spotmi a propagáciou v médiách s cieľom informovať podniky, vyzvať ich k účasti na memorande a druhá fáza bude trvať od októbra do decembra a zameraná bude na informovanie spotrebiteľov o cieľoch kampane a bude sa v nej odporúčať, aby nakupovali v predajniach, ktoré podpísali memorandum, a zaviazali sa tak, že nevyužijú obdobie prechodu na euro na nekalé stanovovanie cien. Okrem toho v piatich mestách sa v septembri a októbri konali „Regionálne fóra“. Zväz zamestnávateľov Lotyšska, lotyšská obchodná komora a lotyšská asociácia obchodníkov usporiadali pracovné semináre pre podniky, na ktorých im boli poskytnuté informácie o kampani „Spoločnosť čestne zavádzajúca euro“ a ktoré zahŕňali stretnutia s vládnymi predstaviteľmi a ekonómami. Na tomto podujatí sa podniky mohli pripojiť k iniciatíve. Z najnovších údajov vyplýva, že ešte je priestor na ďalšie zlepšovanie účasti podnikov. Pre podniky, profesionálnych pracovníkov pracujúcich s hotovosťou a zraniteľné skupiny sa v regiónoch konajú pravidelné semináre a podujatia. Na informovanie učiteľov a školákov ministerstvo školstva distribuovalo do všetkých škôl informačnú brožúru pre učiteľov a vydalo komiksy, ktoré majú školy zahrnúť do učebných osnov. Realizujú sa tiež niektoré aktivity zamerané na zrakovo a sluchovo postihnuté osoby. Miestni „školitelia“ regionálneho spoločenstva zrakovo postihnutých osôb boli vyškolení na poskytovanie ďalšieho usmernenia príslušným cieľovým skupinám o dizajne hotovosti, bezpečnostných prvkoch a všeobecných postupoch prechodu na euro. Na príslušných seminároch sa vo veľkom distribuovali „Testy hotovosti“, informačné materiály v Braillovom písme a na zvukových kartách. Direct mailing do všetkých domácností v Lotyšsku je naplánovaný na november 2013. Pripravuje sa šesť regionálne prispôsobených verzií, jedna pre každú oblasť Lotyšska (Kurzeme, Vidzeme, Latgale, Zemgale, Riga) vrátane samostatnej ruskej jazykovej verzie. Viaceré spoločné komunikačné aktivity sa uzavreli v rámci dohody o partnerstve, ktorú 10. júla 2012 lotyšské ministerstvo financií uzatvorilo s Komisiou: konferencia o prechode na euro v septembri 2013, seminár pre lotyšských novinárov a putovná výstava o eure. Putovná výstava o eure bola v septembri otvorená v Rige a pred koncom roka sa presunie do miest Daugavpils a Liepaja. Komisia poskytla lotyšským orgánom viaceré publikácie. Európska centrálna banka spolupracuje s Národnou bankou Lotyšska s cieľom posilniť synergie a maximalizovať vplyv aktivít v rámci komunikačných kampaní. Koncom októbra spustila informačnú kampaň, v rámci ktorej využíva širokú škálu nástrojov (TV, tlač, online a vonkajšia propagácia, ako aj iné informačné materiály) a zameraná je na vzhľad eurobankoviek a euromincí, bezpečnostné prvky a základné fakty a dátumy prechodu na euro. Výstava Európskej centrálnej banky o euro bola otvorená v Rige 25. októbra 2013. Komisia pozorne monitoruje prieskumy verejnej mienky, ktoré zadalo ministerstvo financií. Z najnovších dostupných výsledkov (október 2013) vyplýva stabilný aj keď mierny nárast podpory pre zavedenie eura – 39 % respondentov v prospech (- 1 percentuálny bod (ďalej len „pb“) v porovnaní so septembrom 2013). Úroveň informovanosti verejnosti o otázkach súvisiacich s prechodom na euro sa stále zvyšuje, pričom 72 % respondentov sa považuje za dobre informovaných (+ 2 pb v porovnaní s výsledkami v septembri a +10pb v porovnaní s obdobím apríl až máj 2013). Ďalej 94 % Lotyšov vie, že dňom prijatia eura je 1. január 2014 (+10 pb 32 pb od apríla do mája). Neopodstatnené zvyšovanie cien však aj naďalej zostáva vážnym problémom pre veľkú časť obyvateľov Lotyšska (83 %). Komisia bude prieskumy verejnej mienky Eurobarometer vykonávať v Lotyšsku pred, v priebehu a po skončení obdobia duálneho obehu a začne v decembri 2013. Posledná fáza informačnej kampane v Lotyšsku by mala byť zameraná na pretrvávajúce obavy týkajúce sa zavedenia eura a na zvýšenie dôvery spotrebiteľov. Na účely riešenia pretrvávajúcich obáv zo zvyšovania cien v období prechodu na euro je potrebné občanov neustále informovať o výsledkoch monitorovania cien a ďalších kontrolných činnostiach. [1] Rozhodnutie Rady 2013/387/EHS z 9. júla 2013 o prijatí eura Lotyšskom 1. januára 2014 (Ú. v. ES L 195, 18.7.2013, s. 24). [2] Nariadenie Rady (EÚ) č. 870/2013 z 9. júla 2013, ktorým sa mení nariadenie (ES) č. 2866/98, pokiaľ ide o prevodný kurz eura pre Lotyšsko (Ú. v. ES L 243, 12.9.2013, s. 1). [3] Správa Komisie Európskemu parlamentu, Rade, Európskej centrálnej banke, Európskemu hospodárskemu a sociálnemu výboru a Výboru regiónov – Dvanásta správa o praktických prípravách na budúce rozšírenie eurozóny z 23. júla 2013 – COM(2013) 540 final.